Komisijos direktyva 1999/100/EB
1999 m. gruodžio 15 d.
derinanti su technine pažanga Tarybos direktyvą 80/1268/EEB dėl valstybių narių įstatymų, reglamentuojančių transporto priemonių degalų suvartojimą, suderinimo
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. vasario 6 d. Tarybos direktyvą 70/156/EEB dėl valstybių narių įstatymų, reguliuojančių motorinių transporto priemonių ir jų priekabų tipų patvirtinimą, suderinimo [1] su paskutiniais pakeitimais, padarytais Europos Parlamento ir Tarybos direktyva 98/91/EB [2], ypač į jos 13 straipsnio 2 dalį,
atsižvelgdama į 1980 m. gruodžio 16 d. Tarybos direktyvą 80/1268/EEB dėl valstybių narių įstatymų, reglamentuojančių transporto priemonių degalų suvartojimą, suderinimo [3] su paskutiniais pakeitimais, padarytais Komisijos direktyva 93/116/EB [4], ypač į jos 3 straipsnį,
kadangi:
(1) Direktyva 80/1268/EEB yra viena iš atskirųjų EB tipo patvirtinimo tvarkos, kurią nustatė Direktyva 70/156/EEB, direktyvų. Todėl nuostatos, nustatytos Direktyvoje 70/156/EEB, susijusios su transporto sistemomis, sudėtinėmis dalimis ir atskirais techniniais mazgais, yra taikomos šiai direktyvai.
(2) 1998 m. spalio 13 d. Europos Parlamento ir Tarybos direktyvoje 98/69/EB dėl priemonių, kurių turi būti imamasi prieš oro taršą motorinių transporto priemonių išmetamosiomis dujomis, iš dalies keičianti Tarybos direktyvą 70/220/EEB [5], I tipo bandomasis išmetimų matavimų ciklas buvo dalinai pakeistas panaikinant pirmąsias 40 variklio prastovos sekundžių, yra būtina atitinkamai išlyginti bandomąjį CO2 išmetimų ir degalų suvartojimo matavimų ciklą Direktyvoje 80/1268/EEB.
(3) Turint omenyje CO2 išmetimų monitoringą, vykdomą Bendrijos strategijos mažinti keleivinių automobilių CO2 išmetimus rėmuose, yra būtina įvesti į Direktyvą 80/1268/EEB naujus techninius su CO2 išmetimų matavimais ir degalų suvartojimu susijusius reikalavimus, taikomus dujinius degalus (SND ir SGD) naudojančių transporto priemonių EB tipo patvirtinimui. Šiuo atžvilgiu yra būtina vadovautis techniniais reikalavimais, kuriuos priėmė Jungtinių Tautų Europos ekonominė komisija savo Reglamente Nr. 101 [6].
(4) Šioje direktyvoje numatytos priemonės atitinka Direktyva 70/156/EEB įkurto Derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 80/1268/EEB I ir II priedai iš dalies keičiami pagal šios direktyvos priedą.
2 straipsnis
1. Dėl priežasčių, susijusių su anglies dvideginio išmetimais ir degalų suvartojimu, nuo 2000 m. sausio 1 d. valstybės narės negali:
- atsisakyti bet kurio nustatyto motorinės transporto priemonės tipo atžvilgiu išduoti EB tipo patvirtinimą pagal Direktyvos 70/156/EEB 4 straipsnio 1 dalį arba
- atsisakyti išduoti nacionalinį tipo patvirtinimą, arba
- uždrausti transporto priemonių registravimą, pardavimą ar naudojimą pagal Direktyvos 70/156/EEB 7 straipsnį,
jeigu išmetimų ir suvartojimo dydžių skaičiai buvo nustatyti vadovaujantis reikalavimais, apibrėžtais Direktyvoje 80/1268/EEB su daliniais pakeitimais, padarytais šia direktyva.
2. Nuo 2000 m. sausio 1 d. transporto priemonėms, kurioms priskirta kategorija M1, apibrėžta Direktyvos 70/156/EEB II priedo A skirsnyje, išskyrus transporto priemones, kurių maksimali masė viršija 2500 kg, ir nuo 2001 m. sausio 1 d. M1 kategorijos transporto priemonėms, kurių maksimali masė viršija 2500 kg, valstybės narės:
- nebeišduoda EB tipo patvirtinimo pagal Direktyvos 70/156/EEB 4 straipsnio 1 dalį ir
- atsisako išduoti nacionalinį tipo patvirtinimą, išskyrus tuos atvejus, kai taikomos Direktyvos 70/156/EEB 8 straipsnio 2 dalies nuostatos,
transporto priemonės tipui, jeigu išmetimai ir degalų suvartojimas nebuvo nustatyti pagal reikalavimus, numatytus Direktyvoje 80/1268/EEB su pakeitimais, padarytais šia direktyva.
3. Nuo 2001 m. sausio 1 d. transporto priemonių, kurioms priskirta kategorija M1, apibrėžta Direktyvos 70/156/EEB II priedo A skirsnyje, išskyrus transporto priemones, kurių maksimali masė viršija 2500 kg, ir nuo 2002 m. sausio 1 d. M1 kategorijos transporto priemonių, kurių maksimali masė viršija 2500 kg, atžvilgiu valstybės narės:
- laiko, kad atitikties liudijimai, pateikiami naujoms transporto priemonėms pagal Direktyvos 70/156/EEB nuostatas, yra nebegaliojantys dėl šios direktyvos 7 straipsnio 1 dalies, ir
- neduoda sutikimo registruoti, pardavinėti ir naudoti naujas transporto priemones, kurios neturi atitikties liudijimo pagal Direktyvą 70/156/EEB, išskyrus tuos atvejus, kai taikomos Direktyvos 70/156/EEB 8 straipsnio 2 dalies nuostatos,
jeigu išmetimai ir sąnaudos nebuvo nustatyti pagal reikalavimus, numatytus Direktyvoje 80/1268/EEB su pakeitimais, padarytais šia direktyva.
3 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip 1999 m. gruodžio 31 d., įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias nuostatas, daro jose nuorodą į šią direktyvą, arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
4 straipsnis
Ši direktyva įsigalioja trečią dieną po jos paskelbimo Europos Bendrijų oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 1999 m. gruodžio 15 d.